b'\n_START_ARTICLE_\nHjemmehj\xc3\xa6lp\n_START_PARAGRAPH_\nHjemmehj\xc3\xa6lp er en offentlig service til borgere, der har behov for hj\xc3\xa6lp til personlig pleje og/eller praktiske opgaver i hjemmet. De ansatte, der udf\xc3\xb8rer dette arbejde, ben\xc3\xa6vnes i daglig tale hjemmehj\xc3\xa6lpere._NEWLINE_For at kunne f\xc3\xa5 hjemmehj\xc3\xa6lp skal man visiteres af kommunen. Som led i visitationen bliver det afklaret, hvorvidt behovet er midlertidigt eller varigt. Den varige hjemmehj\xc3\xa6lp foruds\xc3\xa6tter en permanent nedsat funktionsevne. Mens den midlertidige er brugerbetalt, finansieres varig hjemmehj\xc3\xa6lp af kommunen. Borgeren kan selv v\xc3\xa6lge, om vedkommende vil have hjemmehj\xc3\xa6lpen udf\xc3\xb8rt af kommunen eller af en privat akt\xc3\xb8r._NEWLINE_Ordningen blev etableret i 1958 og erstattede husmoderafl\xc3\xb8sningsordningen, der blev indf\xc3\xb8rt i 1949. Den politiske hensigt bag hjemmehj\xc3\xa6lpen var et \xc3\xb8nske om at \xc3\xa6ldre kunne leve l\xc3\xa6ngst muligt i eget hjem. Idet det betyder lavere belastning af plejehjem og sygehuse s\xc3\xa5 man samtidig muligheden for at h\xc3\xb8ste en samfunds\xc3\xb8konomisk gevinst. I f\xc3\xb8rste omgang var det ikke krav, at hjemmehj\xc3\xa6lperne var uddannede, men med Lov om social bistand fra 1974 blev uddannelsen gjort obligatorisk._NEWLINE_Selv om de medarbejdere, der udf\xc3\xb8rer hjemmehj\xc3\xa6lp oftest kaldes hjemmehj\xc3\xa6lpere, er mange i dag social- og sundhedshj\xc3\xa6lpere eller social- og sundhedsassistenter.'